CELEX: 32022D0133
Language: fi
Date: 2022-01-25 00:00:00
Title: Neuvoston täytäntöönpanopäätös (EU) 2022/133, annettu 25 päivänä tammikuuta 2022, luvan antamisesta Ranskalle ottaa käyttöön yhteisestä arvonlisäverojärjestelmästä annetun direktiivin 2006/112/EY 218 ja 232 artiklasta poikkeava erityistoimenpide

31.1.2022   
               
               
                  FI
               
               
                  Euroopan unionin virallinen lehti
               
               
                  L 20/272
               
            
         NEUVOSTON TÄYTÄNTÖÖNPANOPÄÄTÖS (EU) 2022/133,
         annettu 25 päivänä tammikuuta 2022,
         luvan antamisesta Ranskalle ottaa käyttöön yhteisestä arvonlisäverojärjestelmästä annetun direktiivin 2006/112/EY 218 ja 232 artiklasta poikkeava erityistoimenpide
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Ranska on pyytänyt kirjeissä, jotka komissio on kirjannut vastaanotetuiksi 12 päivänä huhtikuuta 2021 ja 20 päivänä syyskuuta 2021, lupaa ottaa käyttöön yhteisestä arvonlisäverojärjestelmästä annetun direktiivin 2006/112/EY 218 ja 232 artiklasta poikkeava erityistoimenpide, jäljempänä ’erityistoimenpide’, jotta se voi ottaa käyttöön pakollisen sähköisen laskutuksen kaikille Ranskan alueelle sijoittautuneille verovelvollisille. Tämä velvoite kattaisi verovelvollisten välisissä liiketoimissa laadittavat laskut. Lupaa pyydettiin 1 päivän tammikuuta 2024 ja 31 päivän joulukuuta 2026 väliseksi ajaksi.
                  
               
                     (2)
                  
                  
                     Komissio toimitti Ranskan esittämän pyynnön muille jäsenvaltioille 29 päivänä syyskuuta 2021 päivätyillä kirjeillä. Komissio antoi Ranskalle 30 päivänä syyskuuta 2021 päivätyllä kirjeellä tiedon siitä, että sillä oli kaikki pyynnön arviointia varten tarvittavat tiedot.
                  
               
                     (3)
                  
                  
                     Ranskan mukaan yleisen sähköistä laskutusta koskevan velvoitteen käyttöönotosta olisi hyötyä arvonlisäveropetosten torjunnassa. Sähköisten laskujen laatimista koskeva velvoite yhdistettynä muiden liiketoimia koskevien tietojen välittämiseen mahdollistaisi sen, että verohallinto voi tarkistaa reaaliaikaisesti, ovatko ilmoitettu ja kannettu arvonlisävero (alv) sekä laaditut ja vastaanotetut laskut yhdenmukaisia, mikä parantaa hallinnon mahdollisuuksia ehkäistä ja torjua arvonlisäveropetoksia. Velvoite myös lisäisi reaaliaikaista tietoa liiketoiminnasta ja mahdollistaisi talouspolitiikan ohjaamisen ottamalla mahdollisimman hyvin huomioon taloudelliset realiteetit.
                  
               
                     (4)
                  
                  
                     Ranska katsoo, että sähköisten laskujen laatimista koskeva velvoite helpottaisi verolainsäädännön vapaaehtoista noudattamista. Se mahdollistaisi verovelvollisten alv-raportointivelvoitteiden yksinkertaistamisen, kun sen myötä otettaisiin käyttöön verovelvollisten esitäytetyt alv-ilmoitukset. Sähköinen laskutus tarjoaisi verovelvollisille muita etuja, joita olisivat muun muassa maksuaikojen lyheneminen, painatuskulujen ja postikulujen väheneminen, laskutustietojen käsittelyyn liittyvien kustannusten ja viiveiden väheneminen tai varastointikustannusten väheneminen. Säästöt ja hyödyt, joita verovelvollisille koituisi sähköisen laskutuksen täytäntöönpanosta, kompensoisivat suurelta osin alkuinvestoinnit, joita verovelvollisten olisi tehtävä järjestelmiensä mukauttamiseksi.
                  
               
                     (5)
                  
                  
                     Kun otetaan huomioon erityistoimenpiteen laaja soveltamisala ja uutuus, on tärkeää arvioida sen vaikutusta arvonlisäveropetosten torjuntaan sekä verovelvollisiin. Jos Ranska katsoo, että erityistoimenpiteen voimassaolon jatkaminen on tarpeen, sen olisi sen vuoksi toimitettava komissiolle voimassaolon jatkamista koskevan pyynnön yhteydessä kertomus, johon sisältyy arvio erityistoimenpiteen tehokkuudesta arvonlisäveropetosten torjunnassa ja veronkannon yksinkertaistamisessa.
                  
               
                     (6)
                  
                  
                     Erityistoimenpide ei saisi vaikuttaa verovelvollisten oikeuteen saada paperimuotoisia laskuja yhteisöhankinnoissa.
                  
               
                     (7)
                  
                  
                     Erityistoimenpiteen olisi oltava ajallisesti rajoitettu, jotta voidaan arvioida, onko se aiheellinen ja tehokas tavoitteisiinsa nähden.
                  
               
                     (8)
                  
                  
                     Erityistoimenpide on oikeassa suhteessa asetettuihin tavoitteisiin nähden, koska se on ajallisesti rajoitettu ja se pannaan täytäntöön asteittain. Sähköisen laskun vastaanottoa koskevaa velvoitetta on määrä soveltaa vuodesta 2024 alkaen kaikkiin verovelvollisiin. Sähköisten laskujen laatimista koskevaa velvoitetta on määrä soveltaa vuonna 2024 suuryrityksiin, vuonna 2025 yrityksiin, joissa on 250–4 999 työntekijää ja joiden liikevaihto on alle 1,5 miljardia euroa, ja vuonna 2026 pieniin ja keskisuuriin yrityksiin, mukaan lukien verovelvolliset, jotka kuuluvat direktiivin 2006/112/EY 282 artiklassa tarkoitetun pieniä yrityksiä koskevan verovapautuksen piiriin. Erityistoimenpide ei myöskään aiheuta sellaista vaaraa, että veropetokset siirtyisivät muille aloille tai muihin jäsenvaltioihin.
                  
               
                     (9)
                  
                  
                     Erityistoimenpide ei aiheuta kielteisiä vaikutuksia lopullisessa kulutusvaiheessa kannettavien verotulojen kokonaismäärään, eikä se vaikuta arvonlisäverosta kertyviin unionin omiin varoihin,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Direktiivin 2006/112/EY 218 artiklasta poiketen Ranskalle annetaan lupa hyväksyä Ranskan alueelle sijoittautuneiden verovelvollisten laatimia tositteiden tai ilmoitusten muodossa olevia laskuja vain, jos kyseiset tositteet tai ilmoitukset toimitetaan sähköisessä muodossa.
         
         
            2 artikla
            Direktiivin 2006/112/EY 232 artiklasta poiketen Ranskalla on lupa säätää, että Ranskan alueelle sijoittautuneiden verovelvollisten laatimien sähköisten laskujen käyttöön ei sovelleta vaatimusta, jonka mukaan sähköisten laskujen käyttö edellyttää Ranskan alueelle sijoittautuneen vastaanottajan suostumusta.
         
         
            3 artikla
            Ranskan on ilmoitettava komissiolle kansalliset toimenpiteet, joilla 1 ja 2 artiklassa tarkoitettuihin poikkeuksiin liittyvät erityistoimenpiteet pannaan täytäntöön.
         
         
            4 artikla
            
               1.   Tämä päätös tulee voimaan päivänä, jona se annetaan tiedoksi.
            
            
               2.   Tätä päätöstä sovelletaan 1 päivästä tammikuuta 2024 alkaen 31 päivään joulukuuta 2026.
            
            
               3.   Jos Ranska katsoo, että 1 ja 2 artiklassa tarkoitettuihin poikkeuksiin liittyvien erityistoimenpiteiden voimassaolon jatkaminen on tarpeen, Ranskan on toimitettava komissiolle voimassaolon jatkamista koskeva pyyntö sekä kertomus, jossa arvioidaan, kuinka tehokkaita 3 artiklassa tarkoitetut kansalliset toimenpiteet ovat olleet arvonlisäveropetosten torjunnassa ja veronkannon yksinkertaistamisessa. Mainitussa kertomuksessa on arvioitava kyseisten toimenpiteiden vaikutusta verovelvollisiin ja erityisesti sitä, lisäävätkö kyseiset toimenpiteet näiden hallinnollista taakkaa ja kustannuksia.
            
         
         
            5 artikla
            Tämä päätös on osoitettu Ranskan tasavallalle.
         
         
            Tehty Brysselissä 25 päivänä tammikuuta 2022.
            
               
                  Neuvoston puolesta
               
               
                  Puheenjohtaja
               
               C. BEAUNE
            
         
         
            (1)  EUVL L 347, 11.12.2006, s. 1.